ઉમેદવાર તમારી જ્ઞાતિ, જાતિ, ધર્મ કે સંપ્રદાયનો માણસ હોય તો પણ તમે એની લાયકાત તરફ જ ધ્‍યાન આપો. કોઈ ઉમેદવાર તમારા ધર્મ, સંપ્રદાય, જ્ઞાતિ, જાતિને મદદ કરશે એવો વહેમ વહેલી તકે મનમાંથી કાઢી નાખો. ઉમેદવારો અંતે તો પોતાના પક્ષના નેતાના કહેવા મુજબ જ આંગળી ઊંચી કરશે. તમે લાયકાત જોઈને જ મત આપો. ઉમેદવારની રાજકીય સમજણ, નૈતિકતા, પ્રામાણિકતા અને પ્રજાભિમુખતા જોઈને જ મત આપો. સંસદમાં મનગમતા પક્ષના નહીં પરંતુ પ્રજાનું કામ કરનારા, ઉત્તમ વહીવટી કાબેલિયત ધરાવનારા અને અવસરે પક્ષીય બાબતોથી મુક્‍ત રહીને પ્રજા તરફી અભિગમ લેનારા ઉમેદવારને જ ચૂંટો.